Quarta pregunta, RGE 2476/14, relativa a efectes negatius

per l’aplicació del TIL, que formula el diputat Sr. Nel Martí i

Llufriu, del Grup Parlamentari MÉS. Té la paraula.

EL SR. MARTÍ I LLUFRIU:

Moltes gràcies, Sra. Presidenta. Sr. Conseller, estam a punt

de començar la tercera avaluació del curs 2013-2014. Reiterades

vegades ens ha dit vostè que tres, quatre, cinc mesos eren massa

pocs per valorar la implementació del decret TIL, però la

realitat és que l’evolució i l’aprenentatge dels nostres alumnes

es fa de forma contínua i de forma quantificada cada tres mesos.

Des de diferents estudis i valoracions, i també els resultats

dels alumnes, ens posen en evidència que amb el decret TIL els

alumnes aprenen menys i pitjor. Si és així, Sra. Camps, si fos

així, per molt que li costi d’assumir, quina és, quina serà

l’actuació de la conselleria?, quin és el pla B de la conselleria?

LA SRA. PRESIDENTA:

Té la paraula la representant del Govern per respondre.

LA SRA. CONSELLERA D’EDUCACIÓ, CULTURA I

UNIVERSITATS (Joana Maria Camps i Bosch):

Gràcies, Sra. Presidenta. Gràcies, Sr. Diputat. Miri, Sr.

Martí, si la premissa és falsa les conclusions també ho són. Si

erram en les premisses erram en les conclusions. No hi ha cap

estudi científic ni estadístic que digui el que vostè ens està dient.

No podem fer valoracions futuristes d’una cosa que no ha

passat.

Gràcies.

LA SRA. PRESIDENTA:

Sr. Diputat.

EL SR. MARTÍ I LLUFRIU:

O sigui que no té cap pla de futur.

Amb el decret TIL no només no es millora l’aprenentatge de

l’anglès, sinó que els resultats acadèmics baixen, hi ha més

suspesos i s’assoleixen menys competències en la matèria, i açò

ara ho veurem d’una manera molt més clara amb els resultats de

la segona avaluació i, en definitiva, per tant, es genera més

fracàs escolar.

Com molt bé ha assenyalat l’Associació de docents el decret

TIL és la crònica d’un naufragi anunciat. Vostè, Sra. Camps, és

la capitana d’aquest nou vaixell transeducatiu que afecta tot el

sistema educatiu de les Illes Balears que es diu “Tiltànic” i que

navega sense nord menyspreant els propis icebergs: la

incapacitat de diàleg, la manca de rigor científic. La capitana,

Sra. Camps, és vostè, però els nàufrags seran els milers i milers

d’alumnes que veuen com avança el curs i res no canvia. Els

nostres alumnes no poden ser conillets d’índies, no poden ser

nàufrags, i la seva actuació és una actuació que ha perdut el

nord i que descuida i desenfoca quins són els reptes del nostre

sistema educatiu.

Tenim molts indicadors, n’hi diré dos: la relació

d’absentisme comparant el 2011-2012 amb el curs 2012-2013,

l’absentisme esporàdic ha passat de 1.025 casos a 3.413. Si

eliminam aquest, l’altre absentisme, el crònic, l’intermitent,

aquell que té a veure amb els risc social passa de 1.243 casos a

1.988, incrementa en 745 casos, s’incrementa el 60% de

l’absentisme. Conflictivitat, passam de 6.473 casos de conductes

contràries o greument perjudicials a 20.000, 20.568...

LA SRA. PRESIDENTA:

Gràcies, Sr. Diputat, gràcies.

EL SR. MARTÍ I LLUFRIU:

...si açò no és un...

(Se sent el timbre del tall del micròfon)

(Alguns aplaudiments)

LA SRA. PRESIDENTA:

Sra. Consellera, té la paraula.

LA SRA. CONSELLERA D’EDUCACIÓ, CULTURA I

UNIVERSITATS (Joana Maria Camps i Bosch):

Gràcies, Sra. Presidenta. Gràcies, Sr. Diputat. Miri, plans de

futur en tenim moltíssims, moltíssims, el trilingüisme és un, les

avaluacions externes per mirar les competències és un altre, la

integració de la formació professional és un altre, en tenim

moltíssims, que a vostè no li agradin ho entenc, però no ens

digui que no tenim plans perquè li diré més, quan tenguem

avaluacions científiques i estadístiques, no simplement de rallar

i de paraula, després podem fer les anàlisis pertinents. Ara, les

anàlisis que fan vostès, sense cap tipus de metodologia i

d’esperit científic no es poden tenir en compte.

Sí, senyor, aquesta conselleria i aquest govern capitanegen

un canvi del sistema educatiu de Balears, i estic orgullosa d’açò

i n'estic convençuda totalment. Ja li vaig dir un dia, la història

ens jutjarà, sí, senyor, i no em doni xifres d’abandono ni de

fracàs que no estiguin comprovades. Em dóna vostè unes xifres

i no em diu les fonts científiques ni em dóna cap tipus

d’indicador. Ralli’m de fonts científiques que jo pugui

contrastar, jo les dic...

(Remor de veus)

LA SRA. PRESIDENTA:

Silenci, per favor.

LA SRA. CONSELLERA D’EDUCACIÓ, CULTURA I

UNIVERSITATS (Joana Maria Camps i Bosch):

... les meves fonts, siguin metòdics i científics. El que demana

vostè a aquest govern apliqui-ho vostè en les seves

intervencions. Ja li dic, sí, senyor, i no del naufragi, aquest

govern canviarà el sistema educatiu d’aquestes illes per a bé, per

als nostres infants, que vostè no està d’acord?, jo li ho respect,

però no coincidesc amb les seves apreciacions i el temps ens

donarà o ens llevarà la raó.

Gràcies.